CELEX: 62008TN0570
Language: el
Date: 2008-12-22 00:00:00
Title: Υπόθεση T-570/08: Προσφυγή της 22ας Δεκεμβρίου 2008 — Deutsche Post κατά Επιτροπής

7.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/41
            
         Προσφυγή της 22ας Δεκεμβρίου 2008 — Deutsche Post κατά Επιτροπής
   (Υπόθεση T-570/08)
   (2009/C 55/73)
   Γλώσσα διαδικασίας: η γερμανική
   Διάδικοι
   
      Προσφεύγουσα: Deutsche Post AG (Βόννη, Γερμανία) (εκπρόσωποι: J. Sedemund και T. Lübbig, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής των Ευρωπαϊκών Κοινοτήτων της 30ής Οκτωβρίου 2008, σχετικά με τη διαταγή για την παροχή πληροφοριών στο πλαίσιο της διαδικασίας «κρατική ενίσχυση C-36/2007 — κρατική ενίσχυση υπέρ της Deutsche Post AG».
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφυγή βάλλει κατά της αποφάσεως της Επιτροπής των Ευρωπαϊκών Κοινοτήτων C(2008) 6468 της 30ής Οκτωβρίου 2008, με την οποία η Επιτροπή, στο πλαίσιο της διαδικασίας της κρατικής ενισχύσεως C-36/2007 (ex NN 25/07), κάλεσε τη Γερμανία, σύμφωνα με το άρθρο 10, παράγραφος 3, του κανονισμού (ΕΚ) 659/1999 (1), να υποβάλει όλα τα δικαιολογητικά, τις πληροφορίες και τα στοιχεία, τα οποία είναι αναγκαία για την εκτίμηση των εσόδων και των εξόδων της Deutsche Post από το 1989 έως το 2007.
   Η προσφεύγουσα προβάλλει τέσσερις λόγους προσφυγής.
   Με τον πρώτο, δεύτερο και τρίτο λόγο προσφυγής, η προσφεύγουσα ισχυρίζεται ότι η απόφαση πρέπει να ακυρωθεί ήδη λόγω παραβάσεως διατάξεων ουσιώδους τύπου και διαδικαστικών διατάξεων, διότι
   
               —
            
            
               δεν πληρούνται οι προϋποθέσεις όσον αφορά τη θέση κατάλληλης προθεσμίας καθώς και την «υπόμνηση» με την «πρόσθετη εύλογη προθεσμία» υπό την έννοια των άρθρων 5, παράγραφος 2, και 10, παράγραφος 3, του κανονισμού 659/1999.
            
         
               —
            
            
               η διαταγή για την παροχή πληροφοριών εμφανίζει σοβαρά σφάλματα όσον αφορά την αιτιολογία και, επομένως, συνιστά παράβαση του άρθρου 253 ΕΚ·
            
         
               —
            
            
               η Επιτροπή, κατά παράβαση των άρθρων 287 και 10 ΕΚ, παρέλειψε να δώσει την ευκαιρία στην Ομοσπονδιακή Κυβέρνηση και την προσφεύγουσα να λάβουν θέση ως προς την προστασία των επιχειρηματικών απορρήτων της προσφεύγουσας.
            
         Με τον τέταρτο λόγο προσφυγής της, η προσφεύγουσα ισχυρίζεται ότι η προσβαλλόμενη απόφαση πρέπει να κηρυχθεί άκυρη επιπλέον λόγω παραβιάσεως του ουσιαστικού κοινοτικού δικαίου, διότι η χρησιμοποίηση των απαιτηθέντων στοιχείων περί εξόδων και εσόδων από την 1η Ιανουαρίου 1995 έως τις 31 Δεκεμβρίου 2007 σχετικά με τον έλεγχο του «δημοσιονομικού συμψηφισμού» αντιβαίνει στο κοινοτικό πλαίσιο 2005 και στην οροθέτηση της αρμοδιότητας μεταξύ κρατών μελών και Επιτροπής καθώς και επειδή αντιβαίνει στο άρθρο 86, και στο άρθρο 87, παράγραφος 1, ΕΚ σε συνδυασμό με τις αρχές της αναλογικότητας, της ασφάλειας δικαίου και της απαγορεύσεως των διακρίσεων σύμφωνα με το κοινοτικό δίκαιο, και προφανώς δεν ενδείκνυται για την βάσει των περί ενισχύσεως διατάξεων εκτίμηση της περί συντάξεως και περί ευθύνης ρυθμίσεως.
   
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου [88 ΕΚ] (ΕΕ L 83, σ. 1).